‏19 יוני 2017

**חודש הרמדאן בגלבוע: חגיגות ססגוניות, ערבות הדדית, ניקוי הכפרים, ותרומות מרשימות לנזקקים**

בתחילת השבוע הקרוב ייחגג חג העיד אל-פיטר ובכך יגיע לסיומו חודש הרמדאן. מוא"ז הגלבוע הובילה גם השנה, בשורת צעדים שיש בהם הכרה בחשיבות החג עבור תושביה. בכך מזדהים במועצה, עם חשיבותו וסמליותו של החודש, הנחשב כתקופה של התבוננות פנימית, כפרה, ועשיית מעשי חסד.

בפעילות ממוקדת גייסה המועצה תרומות עבור 200 משפחות נזקקות המתגוררות בחמשת היישובים המוסלמים שבגלבוע. התרומות הכספיות, בסך של מאה אלף שקל (500 שקל לכל משפחה), הגיעה באופן ישיר ודיסקרטי ישירות לכל משפחה. התהליך הרגיש נוהל בפיקוח מחלקת הרווחה שבמועצה. ככול הידוע מוא"ז הגלבוע היא המועצה המעורבות היחידה המקדמת תהליך חברתי שכזה, במהלך הרמדאן, עבור תושביה המוסלמים.

עובד נור: "מרכיב סוציאלי בולט בחודש הרמדאן היינו והזדהות עם הרעב והקושי שהוא מנת חלקם של הנזקקים. מכאן שזוהי זכות ושליחות עבורנו כמועצה, ואני שמח שהתאפשר לנו להוביל זאת בצורה טובה, ובכך לבטא כהלכה מסורת הנשענת על עקרונות הערבות ההדדית ודאגה לפרט".

השנה לראשונה השתתפה המועצה בארגון חגיגות מאורגנות וססגוניות שהתקיימו בכפרים עצמם. בכפר נאעורה התקיימה ביום חמישי האחרון (15.6) חגיגה מרובת משתתפים, בראשותו של ראש המועצה וסגניו, שכללה תהלוכה עם תלבושות אופייניות ובובות ענק של צוות המפעילים של ראמי זידאן, וכן הרקדת דבקה עם המוסיקאי פאדל קאסם. בכיכר המרכזית הוצבו דוכני מזון ודברי מתיקה מסורתיים. למחרת התקיימה תהלוכה מיוחדת בכפר טייבה, כשבהובלת צופי הגלבוע, התארחו בכפר כ- 600 (!) חניכים מתנועת הצופים מכל רחבי הארץ. החניכים שברו יחדיו את הצום בארוחה חגיגית במתנ"ס המקומי ומשם יצאו לתהלוכה ססגונית, בהשתתפותו של הישאם זועבי, סגן ראש המועצה. בנוסף לחגיגות השקיעה המועצה בהצבת קישוטי חג ותאורה ססגונית בכניסות לכפרים, בכיכרות ובסמוך למסגדים. סך ההשקעה מוערכת בכ- 40 אלף שקל.

מעבר לכך, קידמה המועצה באמצעות מחלקת שפ"ע, מבצע ניקיונות ושיפוץ בישובים המוסלמיים במהלך הרמדאן. בחודש האחרון ובהשקעה של למעלה מ- 50 אלף שקל, בוצעו מגוון עבודות שכללו- מטאטא מכני, שטיפת קיטור, תיקון, גינון וריענון צמחיה בגינות ועוד.

מוביל הפעילות ביישובים, הישאם זועבי: "החיים המשותפים במועצה מעוררים גאווה. במקום לדבר, אנחנו עושים פעילויות בשטח שיש בהם הכרת הטוב, אחווה וסימפטיה עבור כל התושבים. מי ייתן ואווירת החג המבורך בגלבוע תשפיע ותשכין שכנות טובה בין כל אזרחי המדינה."

מצ"ב תמונות לפרסום.

**לפרטים נוספים: שי אלט, דובר המועצה: 058-6650088.**